FI Euroopan unionin virallinen lehti CE 84/621

(2004/C 84 E/0695)

KIRJALLINEN KYSYMYS E-0546/04

esittäjä(t): Erik Meijer (GUE/NGL) komissiolle

(26. helmikuuta 2004)

Aihe: EU:n osallistuminen Meksikossa Chiapasin osavaltiossa kehityshankkeeseen, joka on johtanut sotatoimien alkamiseen uudelleen

1. Onko komissio tietoinen, että 3. helmikuuta 2004 ilmestyneen meksikolaisen La Jornada -päivälehden mukaan maan kaakkoisosassa sijaitsevan Chiapasin osavaltion viisi kansalaisjärjestöä katsoo, että Euroopan unioni on ollut osallisena 19. tai 22. tammikuuta tehtyyn hyökkäykseen, joka kohdistui zapatistiliikkeen hallitsemaan ja Chol-heimon asuttamaan Nuevo San Rafaelin kylään syrjäisellä, aarniometsän muodostamalla Montes Azulesin luonnonsuojelualueella ja jonka yhteydessä 23 taloa sytytettiin palamaan, asukkaat joutuivat pakenemaan, sotilaat sulkivat kylän pysyvästi ulkomaailmalta ja maa-alueet luovutettiin takaisin aiemmille suurmaanomistajille aarniometsän hakkaamista varten?

2. Tarkoittaako tämä hyökkäys alkuperäisväestön aseistautuneen kapinaliikkeen EZLN:n ja hallituksen armeijan välisen tulitauon loppumista?

3. Onko tätä hyökkäystä edistetty sillä, että EU on tehnyt kuvernööri Pablo Salazarin kanssa sopimuksen 15 miljoonan euron kehitysyhteistyöhankkeesta, mahdollisesti osana Plan Puebla Panama -suunnitelmaa, johon sisältyy suuria Keski-Amerikan infrastruktuurihankkeita Panamasta aina yhdeksään Meksikon köyhään osavaltioon ja jonka yhteydessä alkuperäisen intiaaniväestön on paettava tulokkaita ja uutta maankäyttöä tai jonka vaikutuksesta se käytännössä menettää ainakin nykyisen itsemääräämisoikeutensa?

4. Mikäli EU on tahattomasti ollut osallisena tämän aseistetun konfliktin syntymiseen, onko komissio valmis tekemään kaiken tarvittavan poistaakseen kaikki syyt väestön pelkoon ja vihollisuuksien alkamiseen uudelleen?

Lähteet:

— Indymedia Chiapas: http://chiapas.mediosindependientes.org/

— http://chiapas.mediosindependientes.org/display.php3?article_id=107209

— http://www.noticias.nl/globalisering_artikel.php?id=244

— http://www.proceso.com.mx/noticia.html?nid=21506&cat=1

— (http://www.globalinfo.n1/article/articleview/312/1/2/).

Christopher Patteriin komission puolesta antama vastaus

(30. maaliskuuta 2004)

EU:n ja Meksikon välisen taloudellista kumppanuutta, poliittista yhteensovittamista ja yhteistyötä koskevan sopimuksen 1 artiklassa todetaan, että ”ihmisoikeuksien yleismaailmallisessa julistuksessa esitettyjen kansanvallan periaatteiden ja perusihmisoikeuksien kunnioittaminen ohjaa osapuolten sisä- ja ulkopolitiikkaa ja on tämän sopimuksen olennainen osa”. Komissio huolehtii aina siitä, että sen toimet ovat tämän artiklan mukaisia.

Komissio on hiljattain allekirjoittanut Meksikon kanssa rahoitussopimuksen Meksikon Chiapasissa toteutettavasta yhtenäisestä ja kestävästä yhteiskunnan kehittämishankkeesta. Hanketta ei ole vielä alettu toteuttaa, mutta sen on määrä alkaa lähikuukausien aikana. EY:n rahoitusosuus on yhteensä 15 miljoonaa euroa ja Meksikon 16 miljoonaa euroa.

Hankkeen edunsaajina ovat 155 000 asukasta 16 mikroalueella, jotka sijaitsevat Lacandona-metsän suojelualueiden ympärillä (eivät sen sisällä). Kohderyhmä koostuu pääasiassa Chiapasin köyhimmästä ja syrjäytyneimmästä alkuperäis- ja maaseutuväestöstä.

Paikalliset tahot ovat antaneet oman panoksensa hankkeen valmisteluun, ja ne osallistuvat jatkossakin hankkeen suunnitteluun ja toteutukseen varsinkin paikallisyhteisöjä edustavien ns. mikroalueneuvostojen (Consejos microregionales) välityksellä.

Hanke ei kuulu Plan Puebla Panama -suunnitelmaan (PPP). Komissio on saanut tietoja siitä, että eräät Etelä-ja Kaakkois-Meksikon paikallisyhteisöt ja -hallitukset ovat pitäneet PPP:tä ylhäältä päin saneltuna hankkeena, jossa paikallisten tahoja mielipiteitä ei ilmeisesti oteta riittävästi huomioon.

Kysymyksessä esitettyihin aiheisiin esitetään seuraavat vastaukset:

1. Komissio on tietoinen kyseisistä lehtiartikkeleista ja katsoo, että kaikki väitteet EU:n osallistumisesta Chiapasin tai maan muun osan väkivallantekoihin ovat täysin perusteettomia.

2. Komission asiana ei ole arvioida, onko EZLN:n ja hallituksen välinen tulitauko päättynyt. Se on kuitenkin saanut sen vaikutelman, että tulitauon tilanteesta olisi harhaanjohtavaa tehdä yleistä johtopäätöstä kyseisten artikkelien perusteella.

3. Ei. Ei ole varmastikaan olemassa mitään todisteita siitä, että kyseisen hankkeen rahoitussopimuksen allekirjoittaminen olisi kannustanut ryhtymään kyseiseen iskuun.